## Pravilnik o opsegu; uvjetinla i načinu obavljanja poslova posredovanja pri zapošljavanju kada te poslove obavlja pravni subjekt izvan Zavoda za zapošljavanje

### NN 11/1995 (17.2.1995.), Pravilnik o opsegu; uvjetinla i načinu obavljanja poslova posredovanja pri zapošljavanju kada te poslove obavlja pravni subjekt izvan Zavoda za zapošljavanje

# MISTARSTVO RADA I SOCIJALNE SKRBI

Na osnovi članka 2. ZaKona o zapošljavanju ("Narodne novine",
br. 55/90 - pročiščeni tekst, 19/81, 26/93, 117/93 i 76/94),
ministar rada i socijalne skrbi donosi

## Pravilnik

### o opsegu, uvjetima i načinu obavljanja poslova posredovanja pri zapošljavanju

te poslove obavlja pravni subjekt izvan Zavoda za zapošljavanje

Članak 1.

Ovim Pravilnikom utvrđuju se opseg, uvjeti i način obavljanja
poslova posredovanja pri zapošljavanju kada te poslove obavljaju pravni
subjekti iz članka 2. stavka 2. Zakona o zapošljavanju (u daljnjem
tekstu: posrednici).

Članak 2.

Posrednici iz članka 2. stavka 2. točke 1. Zakona o zapošljavanju
mogu obavljati poslove posredovanja pri zapošljavanju studenata i učenika,
na privremenim i povremenim poslovima ako postoji trajna potreba posredovanja
za: redovne studente i učenike, - studente koji su zadržali status
redovnog studenta sukladno odredbama statuta (više škole ili fakulteta),
- studenta koji se za vrijeme trajanja školske godine vratio s novačenja,
odnosno osobe koja još nije upućena na novačenje, pa će
status studenta steći tek početkom nove školske godine.

Članak 3.

Posrednici iz članka 2. stavka 2. točke 2. Zakona o zapošljavanju
mogu obavljati poslove posredovanja pri zapošljavanju pod uvjetom da za
takvo posredovanje postoji trajna potreba i ako: - imaju hrvatsko državljanstvo
- ispunjavaju uvjete iz članka 4. stavka 2. ovog Pravilnika i -
poslove posredovanja pri zapošljavanju obavljaju kao registriranu djelatnost.

Članak 4.

Radnici koji kod posrednika iz članka 2. ovog Pravilnika obavljaju
poslove posredovanja pri zapošljavanju moraju kod njih biti u radnom odnosu.
Radnici iz stavka 1. ovog članka odnosno posrednici iz članka
3. ovog Pravilnika moraju imati najmanje višu stručnu spremu društvenog
smjera s tri godine radnog iskustva na poslovima posredovanja pri zapošljavanju
odnosno u organiziraju umjetničkih ili športskih priredbi. Radnici
koji obavljaju administrativno-tehničke poslove kod posrednika ne
smiju se baviti poslovima posredovanja pri zapošljavanju.

Članak 5.

Posrednici moraju posjedovati odgovarajuće radne i pomoćne
prostorije i odgovarajuću tehničku opremu, koja osigurava
vođenje svih potrebnih poslova posredovanja. Radnom prostorijom smatra
se soba odnosno izdvojena prostorija za rad sa strankama, a pomoćnom
prostorijom smatra se predsoblje (čekaonica). Tehnička opremljenost
mora osiguravati mogućnost obavljanja djelatnosti.

Članak 6.

Posrednici ne mogu registrirati djelatnost posredovanja pri zapošljavanju
bez prethodno pribavljene suglasnosti za obavljanje poslova posredovanja
pri zapošljavanju koju izdaje Ministarstvo rada i socijalne skrbi.

Članak 7.

Zahtjev za izdavanje suglasnosti iz članka 6. ovog Pravilnika
mora sadržavati slijedeće podatke: - naziv i sjedište posrednika,
podatke o poslovodnom organu odnosno osobne podatke fizičke osobe
posrednika (ime i prezime, JMBG, adresa prebivališta, boravišta, podaci
o rođenju, stručna sprema, dokaz o državljanstvu opis dosadašnjeg
rada i možebitne preporuke), - broj radnika koje će posrednik zaposliti
na obavljanju poslova posredovanja pri zapošljavanju, te podatke o vrsti
i stupnju stručne spreme i radnom iskustvu tih radnika, - područje
za koje će se obavljati posredništvo pri zapošljavanju, - opis poslovnog
prostora (radnog i pomoćnog), te tehničke opreme kojom će
se koristiti u poslovima posredovanja, - izvor financiranja. Zahtjevu za
izdavanje suglasnosti treba priložiti: - dokaz da je posrednik u posjedu
odgovarajućeg poslovnog prostora za obavljanje djelatnosti posredovanja
pri zapošljavanju, - dokaz o vrsti i stupnju stručne spreme za radnike
koji će raditi na poslovima posredovanja, odnosno za fizičku
osobu posrednika, - izjavu fizičke osobe posrednika, da će
se poslovima posredovanja pri zapošljavanju baviti kao djelatnošću.

Članak 8.

Naknadu za izvršeno posredovanje pri zapošljavanju posrednici mogu zahtijevati
samo od organizacije odnosno poslodavca za kojeg vrše posredovanje. Naknada
za posredovanje ne može preći 12% iznosa novčane naknade koju
je organizacija odnosno poslodavac isplatio radniku za obavljeni rad.

Članak 9.

Posrednici moraju voditi evidenciju o osobama koje traže zaposlenje
i organizacijama odnosno poslodavcima koji prijavljuju potrebu za radnicima
prema uputama Zavoda za zapošljavanje. Posrednici su dužni dokumentaciju
o posredovanju i evidencije čuvati najmanje tri godine, ukoliko
posebnim propisima nije određen dulji rok.

Članak 10.

Posrednici su dužni podatke iz evidencija koje vode dostaviti Zavodu
za zapošljavanje na njegovo traženje. Posrednici su dužni dostavljati Ministarstvu
rada i socijalne skrbi izvješća o svoni radu na poslovima posredovanja
pri zapošljavanju i to najkasnije do 28. veljače za prethodnu godinu.

Članak 11.

U slučaju da se prilikom obavljanja inspekcijskog nadzora utvrde
nepravilnosti u posredovanju pri zapošljavanju inspektor koji je proveo
nadzor odredit će rok za njihovo otklanjanje. Ukoliko posrednik u
ostavljenom roku ne otkloni utvrđene nepravilnosti, inspektor će
donijeti rješenje o zabrani obavljanja djelatnosti posredovanja pri zapošljavanju
·i o tome obavijestiti Ministarstvo rada i socijalne skrbi. U tom
slučaju posredniku se oduzima suglasnost za obavljanje poslova posredovanja
pri zapošljavanju. Ministarstvo rada i socijalne skrbi, na osnovi oduzete
suglasnosti, zatražit će od nadležnog tijela kod kojeg je posrednik
registriran, brisanje iz registra djelatnosti posredovanja pri zapošljavanju.

Članak 12.

Ministarstvo rada i socijalne skrbi oduzet će posredniku suglasnost
za obavljanje poslova posredovanja pri zapošljavanju:

- ako je to u javnom interesu,

- ako se utvrdi da obavlja poslove posredovanja pri zapošljavanju suprotno
odredbama ovog Pravilnika.

Članak 13.

Posrednici koji se bave poslovima posredovanja pri zapošljavanju, u
bilo kojem obliku, dužni su u roku od 30 dana od dana stupanja na snagu
ovog Pravilnika podnijeti Ministarstvu rada i socijalne skrbi zahtjev za
izdavanje suglasnosti za obavljanje poslova posredovanja pri zapošljavanju.
Posrednici iz stavka 1. ovoga članka koji u roku od 30 dana ne podnesu
zahtjev za izdavanje suglasnosti ili im zahtjev za izdavanje suglasnosti
bude odbijen, ne mogu više obavljati poslove posredovanja pri zapošljavanju.
Na zahtjev Ministarstva rada i socijalne skrbi briše se djelatnost posredovanja
pri zapošljavanju iz registra kod kojega su takovi posrednici registrirani.

Članak 14.

Na dan stupanja na snagu ovog Pravilnika prestaje važiti Pravilnik o
opsegu, uvjetima i načinu obavljanja poslova posredovanja pri zapošljavanju
kada te poslove obavlja pravni subjekt izvan Zavoda za zapošljavanje ("Narodne
novine", br. 34/92).

Članak 15.

Ovaj Pravilnik stupa na snagu osmog dana od dana objave u "Narodnim
novinama".

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 11/1995-219